*****

ΚΑΝΟΝΙΣΜΟΣ (ΕΟΚ) αριθ. 1738/89 ΤΗΣ ΕΠΙΤΡΟΠΗΣ

της 19ης Ιουνίου 1989

για τη θέσπιση λεπτομερειών εφαρμογής του καθεστώτος ενίσχυσης στην παραγωγή σκληρού σίτου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 12313/89 (2), και ιδίως το άρθρο 10 παράγραφος 5,

Εκτιμώντας:

ότι ο κανονισμός (ΕΟΚ) αριθ. 3103/76 του Συμβουλίου της 16ης Δεκεμβρίου 1976 περί ενισχύσεως για το σκληρό σίτο (3), όπως τροποποιήθηκε τελευταία από τον κανονισμό (ΕΟΚ) αριθ. 1216/89 (4), καθόρισε τους γενικούς κανόνες που διέπουν τη χορήγηση της ενίσχυσης για το σκληρό σίτο· ότι η Επιτροπή είναι αρμόδια να εκδίδει τις σχετικές λεπτομέρειες εφαρμογής·

ότι ο κανονισμός (ΕΟΚ) αριθ. 3103/76 ορίζει τα κριτήρια για τον καθορισμό των ποιοτικών και τεχνικών χαρακτηριστικών· ότι τα χαρακτηριστικά αυτά πρέπει να εγγυώνται ότι ο σκληρός σίτος μπορεί να μεταποιηθεί σε σιμιγδάλια ή σε ζυμαρικά τα οποία πληρούν συγχρόνως ορισμένες απαιτήσεις για την ανθρώπινη κατανάλωση· ότι το αντιπροσωπευτικό στοιχείο που τα καθορίζει είναι εάν τα ζυμαρικά κολλούν τη στιγμή της βράσης·

ότι δυνάμει του άρθρου 4 του κανονισμού (ΕΟΚ) αριθ. 3103/76, τα κράτη μέλη πρέπει να θεσπίσουν καθεστώς διοικητικού ελέγχου που εξασφαλίζει ότι το προϊόν για το οποίο ζητείται η ενίσχυση ανταποκρίνεται στους όρους που απαιτούνται για τη χορήγησή της· ότι η αίτηση για την παροχή ενίσχυσης πρέπει να περιλαμβάνει έναν ελάχιστο αριθμό αναφορών στους σκοπούς του ελέγχου που πρέπει να πραγματοποιούν τα κράτη μέλη· ότι το άρθρο 5 του κανονισμού (ΕΟΚ) αριθ. 3103/76 προβλέπει τη διεξαγωγή επιτόπιου ελέγχου, με δειγματοληψία, για να διαπιστωθεί εάν οι δηλώσεις είναι ακριβείς· ότι για να είναι αυτός ο έλεγχος αποτελεσματικός πρέπει να αφορά έναν επαρκώς αντιπροσωπευτικό αριθμό αιτήσεων για χορήγηση ενίσχυσης·

ότι από την πείρα που έχει αποκτηθεί κατά τον έλεγχο του ισχύοντος καθεστώτος συνάγεται ότι είναι αναγκαίο να ληφθούν συγκεκριμένες διατάξεις ελέγχου και να επιβάλλονται ενισχυμένες κυρώσεις·

ότι σύμφωνα με το άρθρο 2 παράγραφος 1 του κανονισμού (ΕΟΚ) αριθ. 1676/85 του Συμβουλίου της 11ης Ιουνίου 1985 για την αξία της λογιστικής μονάδας και τους συντελεστές μετατροπής που εφαρμόζονται στο πλαίσιο της κοινής γεωργικής πολιτικής (5), όπως τροποποιήθηκε τελευταία από τον κανονισμό (ΕΟΚ) αριθ. 1636/87 (6), το ποσό της ενίσχυσης μετατρέπεται σε εθνικό νόμισμα με τη βοήθεια του συντελεστή που ίσχυε τη στιγμή της διεξαγωγής της συναλλαγής ή του τμήματος της συναλλαγής·

ότι ο κανονισμός (ΕΟΚ) αριθ. 1676/85 διευκρινίζει ότι ως στιγμή διεξαγωγής της συναλλαγής θεωρείται η ημερομηνία κατά την οποία γεννάται η απαίτηση για το ποσό που αφορά τη συναλλαγή αυτή· ότι γένεση του δικαιώματος στην ενίσχυση για το σκληρό σίτο ανατρέχει στο χρόνο της συγκομιδής· ότι, λόγω της δυσκολίας να καθοριστεί σε κάθε περίπτωση η ημερομηνία της συγκομιδής αυτής, θεωρείται η πρώτη ημέρα της περιόδου κατά την οποία γεννάται το δικαίωμα στην ενίσχυση·

ότι τα μέτρα που προβλέπει ο παρών κανονισμός αντικαθιστούν τα μέτρα που προβλέπει ο κανονισμός (ΕΟΚ) αριθ. 2835/77 της Επιτροπής της 19ης Δεκεμβρίου 1977 για τις διατάξεις σχετικά με την ενίσχυση για το σκληρό σίτο (7), όπως τροποποιήθηκε τελευταία από τον κανονισμό (ΕΟΚ) αριθ. 2039/86 (8)·

ότι η Επιτροπή Διαχειρίσεως Σιτηρών δεν διατύπωσε γνώμη στην προθεσμία που έθεσε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η ενίσχυση που προβλέπει το άρθρο 10 του κανονισμού (ΕΟΚ) αριθ. 2727/75 χορηγείται στην παραγωγή σκληρού σίτου στην Κοινότητα με τους όρους που ορίζονται στα ακόλουθα άρθρα.

ΤΙΤΛΟΣ Ι

Όροι και λεπτομέρειες χορήγησης

Άρθρο 2

Για να τύχει ενίσχυσης ο σκληρός σίτος πρέπει:

- να έχει ποιοτικά και τεχνικά χαρακτηριστικά που αποδεικνύουν ότι τα ζυμαρικά που προέρχονται από τη μεταποίησή του δεν κολλούν στο βράσιμο,

- να έχει παραχθεί από σπόρους ορισμένων ποικιλιών που τα κράτη μέλη μπορούν να εξασφαλίσουν ότι παρουσιάζουν τα ίδια χαρακτηριστικά.

Άρθρο 3

Με την επιφύλαξη του άρθρου 8, η ενίσχυση χορηγείται στις περιφέρειες της Κοινότητας στις οποίες έχει προβλεφθεί για τις εκτάσεις:

α) που έχουν σπαρθεί και για τις οποίες έχουν πραγματοποιηθεί οι κανονικές εργασίες καλλιέργειας·

β) για τις οποίες έχει υποβληθεί αίτηση, σύμφωνα με τις διατάξεις του άρθρου 4, και η οποία αίτηση ισοδυναμεί με δήλωση των καλλιεργούμενων εκτάσεων.

Άρθρο 4

1. Κάθε ενδιαφερόμενος παραγωγός σκληρού σίτου καταθέτει αίτηση για την παροχή ενίσχυσης στον αρμόδιο οργανισμό της χώρας του εντός της προθεσμίας που τάσσει αυτό το κράτος μέλος και το αργότερο έως τις 30 Απριλίου κάθε έτους, για την επόμενη περίοδο εμπορίας.

2. Η αίτηση για την παροχή ενίσχυσης περιλαμβάνει τουλάχιστον τα ακόλουθα στοιχεία:

- το επώνυμο, το όνομα και τη διεύθυνση του αιτούντος,

- τις καλλιεργούμενες εκτάσεις σε εκτάρια και σε εκατόμετρα και τα στοιχεία κτηματολογίου των εκτάσεων αυτών η αναφορά η οποία αναγνωρίζεται ως ισοδύναμη από τον οργανισμό που είναι αρμόδιος για τον έλεγχο των εκτάσεων,

- την ποικιλία των χρησιμοποιούμενων σπόρων για σπορά.

Άρθρο 5

1. Το κράτος μέλος καταβάλλει το ποσό της ενίσχυσης για το σκληρό σίτο το αργότερο μέχρι τις 30 Απριλίου της σχετικής περιόδου εμπορίας.

2. Κατά την έννοια του άρθρου 5 του κανονισμού (ΕΟΚ) αριθ. 1676/85, το δικαίωμα για ενίσχυση θεωρείται ότι γεννάται την 1η Ιουλίου της περιόδου εμπορίας.

ΤΙΤΛΟΣ ΙΙ

Έλεγχος

Άρθρο 6

1. Ο έλεγχος που προβλέπει το άρθρο 5 του κανονισμού (ΕΟΚ) αριθ. 3103/76 αφορά, σε κάθε αρμόδια διοικητική μονάδα, ένα ποσοστό αιτήσεων που έχουν υποβληθεί, που είναι αντιπροσωπευτικό των διαφόρων μεγεθών των γεωργικών εκμεταλλεύσεων και της γεωγραφικής και τοπογραφικής κατανομής των εξεταζόμενων εκτάσεων. Ελέγχονται όλες οι δηλώσεις εκτάσεως άνω των 40 εκταρίων, ενώ οι άλλες αιτήσεις που πρέπει να ελεγχθούν επιλέγονται δειγματοληπτικά.

2. Το συνολικό ποσό των αιτήσεων που ελέγχονται δεν είναι σε καμία περίπτωση δυνατό να είναι κατώτερο από το 15 % και πρέπει να αυξάνεται εφόσον ανακαλύπτεται σημαντικός αριθμός ψευδών δηλώσεων ή εφόσον η δηλούμενη συνολική έκταση στην εν λόγω διοικητική μονάδα είναι ανώτερη από το 15 % της έκτασης που συνάγεται από τα επίσημα στατιστικά στοιχεία για την προηγούμενη περίοδο.

Άρθρο 7

1. Κατά τη διεξαγωγή του ελέγχου πρέπει να πραγματοποιείται επίσκεψη σε όλες τις εκτάσεις για τις οποίες υποβάλλεται αίτηση και πρέπει να επαληθεύεται η καλλιέργεια σκληρού σίτου.

2. Οι εκτάσεις μετρούνται με τον εξής τρόπο:

α) γίνεται συστηματική μέτρηση της έκτασης ενός μόνου κατόχου ·

β) για τις τεμαχισμένες εκτάσεις η μέτρηση γίνεται ως εξής:

- από 2 έως 5: διεξάγεται υποχρεωτικά μέτρηση της μεγαλύτερης έκτασης και μιας μεσαίας,

- από 6 έως 10: γίνεται υποχρεωτική μέτρηση των δύο μεγαλύτερων και μιας μέσου μεγέθους έκτασης,

- άνω των 10: γίνεται υποχρεωτική μέτρηση των δύο μεγαλύτερων και τριών μέσου μεγέθους εκτάσεων.

Στην περίπτωση που προβλέπεται στο στοιχείο β), τα αποτελέσματα της μέτρησης επεκτείνονται στο σύνολο των εκτάσεων που αποτελούν αντικείμενο της αίτησης. Ωστόσο, ο αιτών μπορεί να απαιτήσει τη μέτρηση του συνόλου των εν λόγω εκτάσεων.

ΤΙΤΛΟΣ ΙΙΙ

Γενικές διατάξεις

Άρθρο 8

1. Εάν από τον έλεγχο διαπιστωθεί πλεονάζουσα έκταση μέχρι 10 % και κατ' ανώτατο όριο ενός εκταρίου ανάμεσα στη δηλωθείσα έκταση και την έκταση που γίνεται αποδεκτή από τον έλεγχο, η ενίσχυση υπολογίζεται επί της αποδεκτής εκτάσεως μειωμένης κατά τη διαπιστωθείσα υπέρβαση.

2. Εάν η υπέρβαση αυτή είναι ανώτερη από τα όρια που προβλέπονται στην παράγραφο 1, η αίτηση απορρίπτεται και αυτός που υποβάλλει τη δήλωση αποκλείεται από την ενίσχυση για την επόμενη περίοδο εμπορίας. Εξάλλου, οι εκτάσεις που περιλαμβάνονται στην εκμετάλλευση του αιτούντος κατά την εν λόγω περίοδο, θα αποκλειστούν από τη χορήγηση της ενίσχυσης για την επόμενη περίοδο.

Άρθρο 9

Κάθε επίσκεψη ελέγχου πρέπει να καταχωρείται σε πρακτικά που πρέπει να αναφέρουν, μεταξύ άλλων, τον αριθμό των αγροτεμαχίων στα οποία πραγματοποιήθηκε επίσκεψη, των αγροτεμαχίων τα οποία μετρήθηκαν, τα χρησιμοποιηθέντα όργανα μετρήσεως καθώς και όλες τις αιτίες για τις οποίες η αίτηση απορρίφθηκε εν μέρει ή εν όλω.

Άρθρο 10

Εάν ο έλεγχος δεν είναι δυνατόν να πραγματοποιηθεί εξαιτίας του αιτούντος, εφαρμόζεται το άρθρο 8 παράγραφος 2, εκτός από περίπτωση ανωτέρας βίας. Ο ενδιαφερόμενος οφείλει να παράσχει εγγράφως τα στοιχεία που δικαιολογούν την ύπαρξη περιπτώσεως ανωτέρας βίας εντός προθεσμίας δέκα ημερών από την ημερομηνία της προβλεπόμενης επαλήθευσης.

Άρθρο 11

Τα κράτη μέλη λαμβάνουν τα αναγκαία συμπληρωματικά μέτρα για την εφαρμογή του παρόντος κανονισμού και ιδίως τα μέτρα που αποβλέπουν στο να αποτραπεί η υποβολή πολλών αιτήσεων για την ίδια έκταση. Τα μέτρα αυτά κοινοποιούνται στην Επιτροπή. Άρθρο 12

Ο κανονισμός (ΕΟΚ) αριθ. 2835/77 καταργείται.

Άρθρο 13

Ο παρών κανονισμός αρχίζει να ισχύει την επομένη από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στις αιτήσεις για τη χορήγηση ενίσχυσης που υποβάλλονται για την περίοδο εμπορίας 1989/90.

Εντούτοις:

- το συνολικό ποσοστό αιτήσεων που προβλέπονται από το άρθρο 6 παράγραφος 2 επανέρχεται στο 5 % για την περίοδο εμπορίας 1989/90,

- το δε άρθρο 7 παράγραφος 2 και το άρθρο 8 εφαρμόζονται απ' αρχής της εμπορικής περιόδου 1990/91.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Ιουνίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 128 της 11. 5. 1989, σ. 1.

(3) ΕΕ αριθ. L 351 της 21. 12. 1976, σ. 1.

(4) ΕΕ αριθ. L 128 της 11. 5. 1989, σ. 5.

(5) ΕΕ αριθ. L 164 της 24. 6. 1985, σ. 1.

(6) ΕΕ αριθ. L 153 της 13. 6. 1987, σ. 1.

(7) ΕΕ αριθ. L 327 της 20. 12. 1977, σ. 9.

(8) ΕΕ αριθ. L 173 της 1. 7. 1986, σ. 64.